Tyrnäväläinen Lasse Räihä toteutti haaveen lumisaunasta, joka ei sula saunoessa ja lämpenee hyvin, jos muistaa muutaman jipon. Räihä kuvaa saunan antamia löylyjä mielenkiintoisiksi.

Sauna-asiantuntijat kertovat videolla, miksi he saunovat. Video ei liity juttuun.

Eikö se sula? Miten se lämpenee? Voiko se romahtaa? Lumesta tehty sauna herättää varmasti niin monia kysymyksiä, että kuka tahansa ei moiseen urakkaan uskaltaisi ryhtyä.

Tyrnäväläinen Lasse Räihä tiesi kuitenkin alusta alkaen, mitä oli tekemässä. Hän oli saanut idean lumisaunasta jo vuosi sitten ja se oli jäänyt muhimaan hänen mieleensä.

–Viime vuonna katselin, miten paljon pihallani oli lunta, enkä oikein tiennyt mitä tehdä kaikelle sille määrälle. Sitten keksin idean lumisaunasta, mutta kevät oli silloin jo tulossa, enkä voinut heti toteuttaa ajatusta, Lasse kertoo.

Kun vuosi vierähti, Lasse oli tänä talvena valmiina ideansa kanssa. Hän oli suunnitellut hyvin, miten saisi tehtyä turvallisen ja tunnelmallisen lumisaunan, jossa voisi ihan oikeasti heittää kunnon löylyt.

Lasse Räihä aloitti lumisaunan teon tammikuussa ja sai sen kuntoon muutamassa viikossa. Tältä kodin pihalla näytti vielä noin kuukausi sitten. Lasse Räihän kotialbumi

Katto turvalliseksi vanerin avulla

Niinpä Lasse tarttui toimeen tammikuussa. Hän teki lumisaunaa iltaisin töiden jälkeen muutamia tunteja, kaikkineen kolmen viikon ajan.

–Lumiseinät ovat pari metriä korkeat ja paksuudeltaan noin metrin. Seinien muotoilussa käytin apuna vanerilevyjä, jolloin niistä tuli tasaiset ja tiiviit, Lasse kuvailee.

Kun seinät olivat valmiit, Lasse alkoi tehdä kattoa. Kattoon hän laittoi tukipuut ja niiden päälle vanerilevyt turvallisuussyistä. Vanerilevyn hän peitti lumella, jolloin se naamioitui lumen alle.

–Piti varmistaa, että katto ei tule alas jossain vaiheessa. Käytännössä lumikatto makaa suoraan seinien ja vanerin päällä hyvin tuettuna. Lumi toimii myös hyvänä eristeenä katossa.

Lumisaunan hän täydensi puulämmitteisellä kiukaalla ja piipulla, jotka hän osti käytettynä netistä. Lumilauteille tuli viltit ja oviaukolle tunnelmallisia jäälyhtyjä.

Lasse käytti kolatessa ja saunaa tehdessä vanerilevyjä apuna saadakseen seinistä tukevat ja tasaiset. Lasse Räihän kotialbumi

Lasse Räihä teki katon turvalliseksi puuosien avulla, joiden päälle laitettiin vaneri. Lumikatto tuli vasta vanerin päälle. Lasse Räihän kotialbumi

Ei sula, kun saunoo maltilla

Nyt Lasse on tyytyväinen: lumisauna on toiminut hyvin ja sitä on lämmitetty useita kertoja. Mutta se saa kokemattoman saunantekijän pohtimaan: Miten se ei sula? Tai lämpeneekö se lainkaan?

Lasse kertoo, että lämmityksessä ja saunomisessa on omat jipponsa, joiden avulla homma toimii.

–Jos lumisaunan lämmittää ovi kiinni, se on 25 minuutissa 60-asteinen. Se ei kuitenkaan ole paras tapa lämmittää lumisaunaa, hän sanoo.

Lassen mukaan lumisauna on järkevä lämmittää niin, että ensimmäinen puupesällinen poltetaan ovi auki, jolloin kiukaan kivet kuumenevat, mutta seinät ei lämpene turhaan.

–Ovi laitetaan vasta toisella pesällisellä kiinni, jolloin saunan sisusta alkaa lämmetä ja seinien sulaminen on vähäisempää. Tällä kikalla voi saunoa 45 minuutista tuntiin, Lasse kuvailee.

Lassen saunan sisäänkäynti on mietitty tunnelmalliseksi. Lasse Räihän kotialbumi

Lasse Räihän sauna sisältä. Lumilauteilla kelpaa viskoa lämmintä löylyä. Lasse Räihän kotialbumi

Jos saunominen kestää yli tunnin, seinät alkavat sulaa. Sauno ja lämmitä saunaa yhteensä siis enintään puolitoista tuntia, Lasse opastaa.

–Maltillisella saunomisella seinät eivät ehdi sulaa käytännössä ollenkaan, koska ne ovat niin paksut. Ne menevät hiukan vetiseksi, mutta jäätyvät sitten uudelleen. Saunomisen jälkeen, sauna viilenee hyvin äkkiä, kun kiukaassa ei ole tulta.

Sauna valmistui tammikuun loppupuoliskolla joitakin viikkoja sitten ja on edelleen Lassen pihassa. Pohjois-Suomessa pidempi pakkaskausi pitää saunan pystyssä eteläistä Suomea pidempään. Lassen kotipaikkakunta Tyrnävä sijaitsee Oulun liepeillä.

Kiuas lämpenemässä. Lumisauna ei sula, jos saunoja malttaa lopettaa ajoissa touhunsa. Lasse Räihän kotialbumi

Mielenkiintoiset ja höyryiset löylyt

Lassen mukaan lumisaunan löylyt ovat varsin erilaiset kuin tavallisen kotisaunan. Lumiseinät hohkaavat kylmää, ja kovin lämpö on saunan keskiosassa. Kun heittää löylyä, kuuma höyry reagoi kylmien seinien kanssa, jolloin ilma höyrystyy. Löylyt ovat Lassen mukaan kosteat.

–Lumisaunaan tulee nopeasti hyvin sankkaa höyryä, eikä siellä näe kymmenen sekunnin päästä juuri mitään. Tulee aika mielenkiintoiset ja erilaiset löylyt, Lasse sanoo.

–Kutsun sitä ”kylmä-kuuma-höyrysaunaksi”, koska saunassa tuntuu toisaalta olevan samaan aikaan kylmä ja kuuma.

Lassella on ollut vieraita saunomassa ja moni on tykännyt kokemuksesta. Isolla porukalla maltti on kuitenkin valttia, jotta sauna kestää sulamatta pitkälle kevättalveen.

–Siskon perheen kanssa saunoimme liian kauan siellä. Se kerkesi alkaa sulaa sisäpuolelta kymmenisen senttiä kiukaan ympäriltä, kun saunottiin kolme tuntia. Piti vähän tilkitä löylyjen jälkeen, Lasse naurahtaa.

Lasse julkaisi hiljattain kuvan saunasta Facebookin Tee Se Itse -ryhmässä. Sauna keräsi yli 6500 tykkäystä.

–Suosio yllätti kyllä kovasti. Ihmiset ovat kommentoineet: miten tämä on mahdollista ja sitten tägäilleet toisiaan, että tehdään mekin tällainen, Lasse kertoo.

Lassen vinkit lumisaunan tekoon:

1. Tee tiiviiksi. Tärkeintä on, että teet lumisaunan joka paikan tiiviiksi, jotta lämpö pysyy saunassa saunoessa. Jos siellä on pienikin rako, lämpö pääsee karkaamaan ja sulattaa raosta hetkessä paljon isomman. Ylimääräistä ilmanvaihtoa ei välttämättä tarvita, koska lumi hengittää niin hyvin, Lasse sanoo.

2. Tee paksut seinät, jolloin ne eivät sula helposti. Paksut seinät myös kannattelevat hyvin kattoa.

3. Tee turvallinen katto, jotta ei tule tunnetta, että se tippuu alas. Katto kannattaa tukea vanerilla.

Lasse vinkkaa olemaan tarkkana saunan teossa. On tärkeää, että kaikki paikat ovat tiiviit, eikä ilma pääse haihtumaan mistään raosta ja sulattamaan rakoa isommaksi. Lasse Räihän kotialbumi

Lassen mukaan kylmät seinät ja kuumat löylyt saavat aikaiseksi kunnon höyryt. Lasse Räihän kotialbumi